**Dôvodová správa**

**A. Všeobecná časť**

Návrh zákona o ochrane majetku v plynárenstve a o doplnení zákona č. 160/2015 Z. z. Civilný sporový poriadok v znení zákona č. 87/2017 Z. z. sa predkladá z dôvodu potreby poskytnúť ustanoveným aktívam držiteľa povolenia na dodávku plynu, ktorý je dodávateľom poslednej inštancie a ktorý je právnickou osobou so stopercentnou majetkovou účasťou štátu, exekučnú imunitu, a to vo vzťahu k jeho majetkovým účastiam na iných subjektoch.

Subjektom čiastočnej exekučnej imunity má byť držiteľ povolenia na dodávku plynu, ktorý je dodávateľom poslednej inštancie na základe rozhodnutia ÚRSO a ktorý je súčasne právnickou osobou so stopercentnou majetkovou účasťou štátu. Predmetom exekučnej imunity má byť iba majetok takéhoto subjektu, ktorý predstavujú jeho majetkové účasti. Nejde teda o exekučnú imunitu absolútnu, ale iba čiastočnú.

Návrh zákona sa zároveň predkladá v reakcii na aktuálnu spoločenskú situáciu a snahu o zamedzenie zneužívania zmeniek k podvodnému obohateniu rôznych osôb, či zahraničných spoločností s neznámou vlastníckou štruktúrou.

Účelom návrhu zákona je zabezpečiť odklad vykonateľnosti rozhodnutia v konaní, v ktorom sa uplatňoval nárok zo zmenky, ak existuje objektívna pochybnosť o zákonnosti takéhoto rozhodnutia, vyjadrená naplnením zákonných dôvodov na podanie dovolania či dovolania generálneho prokurátora a ak povinnému výkonom exekúcie hrozí výrazný zásah do jeho majetku, a tým zvýšiť právnu istotu žalovaných v takýchto konaniach.

Návrh zákona má pozitívny vplyv na rozpočet verejnej správy a pozitívne sociálne vplyvy. Návrh zákona nemá vplyv na podnikateľské prostredie, životné prostredie, informatizáciu spoločnosti, ani na služby verejnej správy pre občana.

**B. Osobitná časť**

**Čl. I**

**K § 1**

Navrhuje sa zaviesť čiastočnú exekučnú imunitu na majetok držiteľa povolenia na dodávku plynu, ktorý je dodávateľom poslednej inštancie a ktorý je právnickou osobou so stopercentnou majetkovou účasťou štátu, ktorý tvoria jeho majetkové účasti.

Rozsah navrhovanej exekučnej imunity sa navrhuje z dôvodu, aby nebola ohrozená dodávka plynu a prípadné plnenie povinností, úloh a zodpovednosti dodávateľa poslednej inštancie v plynárenstve. Nutnosť poskytnúť osobitnú ochranu majetku takéhoto subjektu je daná tým, že je to

* najväčší dodávateľ plynu koncovým odberateľom (55,74 %),
* najväčší dodávateľ plynu koncovým odberateľom v domácnosti (66,93 %),
* dodávateľ (plynu) poslednej inštancie určený rozhodnutím Úradu pre reguláciu sieťových odvetví s povinnosťou dodávať plyn odberateľom, ktorých dodávateľ stratil spôsobilosť dodávať im plyn a nemajú jeho dodávky zabezpečené iným spôsobom,
* garant dlhodobej dodávky plynu na Slovensko prostredníctvom dlhodobej zmluvy o dodávkach plynu,
* garant zvýšenej úrovne bezpečnosti dodávok plynu prostredníctvom najväčších zásob zemného plynu, aj nad rámec zákonom požadovaných objemov na riešenie krízovej situácie, uskladnené v zásobníkoch plynu priamo na území Slovenskej republiky,
* líder v rozvoji alternatívnych palív v oblasti CNG.

**K § 2**

Navrhuje sa upraviť prostredníctvom prechodného ustanovenia časovú pôsobnosť právnej úpravy v § 1 tak, aby sa navrhovaná právna úprava vzťahovala aj na exekučné konania začaté pred dňom účinnosti zákona. Takéto konania postihujúce aktíva držiteľa povolenia na dodávku plynu, ktorý je dodávateľom poslednej inštancie a ktorý je právnickou osobou so stopercentnou majetkovou účasťou štátu, súd bezodkladne zastaví.

**K Čl. II**

**K bodom 1 a 2**

Navrhuje sa, aby podaním dovolania v konaní, v ktorom sa uplatňoval nárok zo zmenky, nastal automatický odklad vykonateľnosti napadnutého rozhodnutia, a to už samotným podaním tohto dovolania. Účinky odkladu vykonateľnosti zaniknú rozhodnutím o dovolaní.

V prechodnom ustanovení sa pre vylúčenie pochybností súčasne navrhuje, aby sa nová úprava v navrhovanom § 444 ods. 4 aplikovala aj na konania o mimoriadnych opravných prostriedkoch začaté podľa Občianskeho súdneho poriadku.

**K Čl. III**

Z dôvodu naliehavého všeobecného záujmu sa navrhuje účinnosť zákona dňom jeho vyhlásenia.

V Bratislave 28. novembra 2018

**Peter Pellegrini** v. r.

predseda vlády Slovenskej republiky

**Peter Žiga** v. r.

minister hospodárstva Slovenskej republiky